Jørn Dohrmann (DF), 2013-01-10:
Tak for det.
I må undskylde, at min stemme ikke er så god i dag.
Vi ser også forslaget her som en ting, der kan være med til, at vi undgår at få de store oversvømmelser fremadrettet, men vi er heller ikke enige i den måde, som finansieringen skal foregå på.
Vi er i Dansk Folkeparti bekymret for, at det her jager arbejdspladser ud af landet.
Om man kalder det bidrag eller man kalder det skat, eller hvad man kalder det, så er det jo bare en regning, der skal betales.
Jeg tror, at selv hr. Torben Hansen kan huske vandsektorloven, hvor man lovede borgerne, at nu skulle de spare 1 mia. kr. på vandprisen, men det er jo ikke sket.
Det er kun blevet dyrere.
Derfor er Dansk Folkepartis frygt jo også, at det her bliver dyrere for den enkelte, uden at man egentlig kan sige, at det er nogle kommunale politikere, der har et ansvar.
For hvad nu, hvis du stadig væk har din kælder fuld af vand efter 5 år?
Hvem skal du gå til?
Hvem er det så, der har ansvaret, og hvem vil yde erstatning her?
Det ender med at blive et bureaukratisk monster, som koster en masse penge, men ansvaret er der ingen, der vil have.
Selvfølgelig skal vi have kigget på, om man f.eks. kunne skille regnvand og spildevand.
Det har man længe skullet have gjort, man har længe skullet stille krav til, at det skulle være sådan udeomkring.
Det er jo et af de steder, hvor det er, man kan tage ansvar ude i kommunalbestyrelsen.
Og så skal man jo ikke altid bare sige, at vi skal have yderligere skatter og afgifter.
Man kunne jo også sige til de selskaber derude, at de skulle effektivisere lidt og dermed også hente deres penge til den investering her.
For det er jo ikke det dyreste; det er jo ikke rør, man skal grave ned, det er jo bl.a. oversvømmelsesbassiner og den slags ting, der er tale om.
Det, der også bekymrer Dansk Folkeparti, er, at arbejdere fra Tyskland eller Polen, eller hvor de nu kommer fra, underbyder de danske arbejdere i forhold til de arbejdspladser, som i en god mening bliver etableret i forbindelse med at lave de her bassiner.
Det så vi med bredbåndseventyret.
Er det virkelig nogle danske håndværkere, der kommer i gang, eller sender vi bare en check til de andre europæiske lande og siger: Nu kan I komme og lave vores arbejde?
Og så er det danskerne, der får regningen.
Derfor synes jeg også – det gjorde Dansk Folkeparti også opmærksom på før jul – at trappemodellen er den rigtige, og den skal vi have kigget på for at finde finansieringen, hvis det er, man skal lave noget af det her.
Det er lidt noget med, at man bare siger, at alle skal betale det samme, selv om man godt ved, at investeringen jo selvfølgelig er mindre, når man kun skal have f.eks. et rør hen til et slagteri, og der er en billigere etablering, end hvis man skal rundt til hele området.
Så man kan sige, at de selvfølgelig også skal have en billigere pris, når de skal betale for det.
Så jeg synes, at vi mangler løsninger til trappemodellen.
Ministeren sagde før jul, at det ville man kigge på, men jeg synes ikke, der er sket noget.
Så vi er ikke begejstret for det, der er lagt frem her, men vi glæder os da til diskussionen i udvalget.
Men vi er bekymret for, at det her er endnu et tiltag, som gør, at arbejdspladser forsvinder ud af landet, at det bliver dyrere at være erhvervsdrivende i Danmark, og at man dermed igen flytter arbejdspladser.
Så vi er ikke begejstret for det, der ligger her, men vi vil prøve at se, om vi kan påvirke det i den rigtige retning.